**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ**

**ЗАРДЛЫН ТООЦООНЫ ТАЙЛАН**

**Улаанбаатар хот 2021 он**

**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙГ ХЭРЭГЖҮҮЛЭХТЭЙ ХОЛБОГДОН ГАРАХ**

**ЗАРДЛЫН ТООЦООНЫ ТАЙЛАН**

Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн 12.1.4-т заасан аргачлалын дагуу тодорхойлно.” гэж заасны дагуу Аж ахуйн нэгжийн орлогын албан татварын тухай хуульд нэмэлт оруулах тухай хуулийнтөсөл батлагдсанаар уг хуулийн үйлчлэх хүрээнд хамаарах иргэн, хуулийн этгээд, төрийн байгууллагын үйл ажиллагаанд үүсэх зардлыг Монгол Улсын Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ын дагуу тооцлоо.

# Тусгагдсан зохицуулалттай уялдан зардал үүсгэх болон үүсгэж болзошгүй зүйл, заалтыг Хууль тогтоомжийн тухай хууль болон Засгийн газрын 2016 оны 59 дүгээр тогтоолын 4 дүгээр хавсралтаар баталсан “Хууль тогтоомжийг хэрэгжүүлэхтэй холбогдон гарах зардлын тооцоог хийх аргачлал”-ын дагуу судлалаа.

**ХОЁР.** **АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛЬ БАТЛАГДСАНААР ИРГЭНД ҮҮСЭХ ЗАРДЛЫН ТАЛААР**

Хуулийн төслөөр иргэдэд шинээр үүрэг гүйцэтгэхийг даалгаагүй байх тул зардал үүсгэх зохицуулалт байхгүй байна.

Иймд аргачлалд заасны дагуу цаашид зардал үүсгэх эсэхийг тооцоолох шаардлагагүй бөгөөд Хөшигийн хөндийн эдийн засгийн чөлөөт бүс байгуулах тухай УИХ-ын тогтоолын төсөл нь иргэнд зардал үүсгэхгүй гэж үзлээ.

**ГУРАВ.** **АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛЬ БАТЛАГДСАНААР ХУУЛИЙН ЭТГЭЭДЭД ҮҮСЭХ ЗАРДЛЫН ТАЛААР**

Аж ахуйн нэгж байгууллага нь тайлант улирал бүр Цалин, хөдөлмөрийн хөлс, түүнтэй адилтгах орлогоос суутгасан татварын тайлан, Аж ахуй нэгжийн орлогын албан татварын тайланг илгээдэг. Хуулийн төсөлд тусгаснаар эдгээр дээр нэмэлт тооцооллын хүснэгтийг Татварын ерөнхий газраас хийх бөгөөд тайлант жилийн тайлангаа өмнөх оны тайлантай харьцуулан дундаж цалингийн өсөлтөө тооцон, холбогдох хүсэлтийг хийх өөрчлөлт орж байна.

Өөрчлөлтийн хүрээнд үүсэх энэхүү ажилбарын хүрээнд хуулийн этгээдэд үүсэх зардлын тооцооллыг хийж үзье.

Бизнес регистерийн санд 2021 оны жилийн эцсийн байдлаар 228,411 хуулийн этгээд бүртгэгдсэн байх бөгөөд үүнээс 96,336 нь үйл ажиллагаа явуулж буй тухай дурджээ. Үүнээс 73,221 нь хязгаарлагдмал хариуцлагатай компани, 2,133 хоршоо, 2,227 нөхөрлөл, 12,562 төрийн бус байгууллага байна. Эдгээрээс 30 хувь нь цалингаа нэмэгдүүлэн дээрх хуулийн өөрчлөлтийн үр өгөөжийг ажилтнууддаа хүргэнэ гэсэн төсөөллөөр тооцоог хийж байна. Энэ нь 28,900 хуулийн этгээд энэхүү өөрчлөлтийн үр өгөөжийг хүртэнэ гэсэн үг юм.

Дээрх тооцооллыг гаргахад аж ахуйн нэгж байгууллагуудад шинээр ажилтны хэрэгцээ үүсэхгүй бөгөөд хуучин ажиллаж буй нягтлан бодогч нар чиг үүргийнхээ хүрээнд гүйцэтгэх бөгөөд энэхүү тооцооллыг хийхэд жилд 2 хүн цагийн хөдөлмөр орно гэж үзэж байна. 2021 оны байдлаар сарын дундаж цалин 1,279.4мянган төгрөг байгаагаас тооцвол нэг хүн цагийн хөдөлмөрийн өртөг 7,270 (1,279,400/176) төгрөг болж байна. Уг ажилтан ажлаа ажлын цагтаа багтаан хийдэг байсан бөгөөд шинээр орж ирсэн энэхүү өөрчлөлт нь түүнд нэмэлт цагийн ачааллыг үүсгэнэ гэж тооцвол нэг хуулийн этгээдэд 10,905 төгрөгийн нэмэлт зардлыг үүсгэхээр байна .

Үүгээр тооцвол нэг хуулийн этгээдэд 10,905₮ төгрөгийн нэмэлт зардал гаргаж, 28,900 хуулийн этгээд хамрагдах тул нийт хуулийн этгээдүүдээр авч үзвэл 315,154,500 төгрөгийн нэмэлт зардал гарна.

**ДӨРӨВ.** **АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛЬ БАТЛАГДСАНААР ТӨРД ҮҮСЭХ ЗАРДЛЫН ТАЛААР**

Аж ахуйн нэгжийн орлогын албан татварын тухай хуульд нэмэлт оруулах тухай хуулийнтөслийн дагуу төрийн байгууллага буюу улсын төсөвт үүсэх зардлыг тооцооллоо.

Хуулийн өөрчлөлттэй холбоотойгоор холбогдох журмуудын өөрчлөлтийг хийх, татварын тайлангуудад өөрчлөлт оруулах, цахим татварын системд тооцооллын хэсгийг нэмэх, төлөгдсөн татвараас хөнгөлөлтийг буцаан шилжүүлэх зэрэг ажилбарууд шинээр үүснэ. Эдгээр 4 бүлэг ажилбаруудыг гүйцэтгэхэд тус бүрт 1,000 хүн цагийн зардал үүснэ гэж үзвэл төрд нэмэлтээр үүсэх зардал нь 10,9 сая төгрөг болно.

Тооцох ёстой өөр нэг зүйл нь төсвийн орлогод учрах эрсдэл юм. Аж ахуйн нэгжийн орлогын албан татвар нь төсвийн орлогод чухал нөлөө үзүүлдэг татваруудын нэг. 2020 оны нэгдсэн төсвийн гүйцэтгэлээр 1,4 их наяд төгрөгийг уг татвараас бүрдүүлж байсан бол 2022 оны нэгдсэн төсвийн 2 дах тодотголоор 1,8 их наядыг улсын төсөвт төвлөрүүлэхээр тооцсон байна.

Мөрдөгдөж буй аж ахуй нэгжийн орлогын албан татварын тухай хуулиар тухайн хуулийн этгээдийг татвар ногдуулах орлого болон борлуулалтын орлогын хэмжээгээр нь хэд хэдэн бүлгүүдэд хуваасан бөгөөд жилийн 300 сая хүртэлх орлоготой аж ахуй нэгжүүд нь 1 хувийн татвартай, 300 саяас 1,5 тэрбум хүртэлх орлоготой аж ахуйн нэгжүүд нь 10 хувийн татварыныхаа 90 хувийг нь буцаан авах боломжтой, 6 тэрбум хүртэл татвар ногдох орлоготой бол 10 хувийн татвартай, түүнээс дээш татвар ногдох орлоготой бол 6 тэрбумаас дээшхи дүнгийн 25 хувийн татвартай байхаар хуульчилсан. Нийт татварын орлогын дийлэнх хэсийг татвар ногдох 10 ба 25 хувийн татвартай компани, аж ахуйн нэгжүүд бүрдүүлдэг судалгаа бий.

Хууль батлагдсан хэрэгжснээр дээрх бүхий л ангиллын аж ахуй нэгж байгууллагууд хөнгөлөлт эдлэх боломж үүсэх бөгөөд дундаж цалингийн хэмжээ нь тухайн аж ахуйн нэгжүүдийн борлуулалтын орлого, татвар ногдох орлоготой нь шууд хамааралтай нь илэрхий юм. Иймээс өсөлтийн хувь нь орлого өндөртэй аж ахуйн нэгжүүдэд бага, бага орлоготой, цалингийн сан бага аж ахуйн нэгжүүдэд их байна гэж үзэж байна.

Хувь хүний орлогын албан татвараас улсын төсөвт жил бүр 1 их наядыг төвлөрүүлдэг. Статистикийн албан мэдээллээс тооцоход өмчийн бүхий л хэлбэрийн аж ахуйн нэгж байгууллагуудын сарын цалингийн сан нь 1,4 их наяд төгрөг орчим байгаа бөгөөд үүнээс аж ахуйн нэгжийн орлогын албан татвар төлөгддөггүй төсөвт байгууллагын төрийн албан хаагч ажилчид хасагдана. Үүгээр тооцвол энэхүү хуулийн үйлчлэлд хамаарагдах 900 орчим мянган иргэн байгаа бөгөөд эдгээрээс энэхүү хуулийн үйлчлэлд 30 хувь нь хамрагдана гэсэн нөхцлөөр тооцооллыг хийлээ.

Хуулийн нэмэлтэд оруулснаас инфляцийн түвшингээс давуулан цалингаа нэмэхийг бодлогоор дэмжих тул харьцангуй өндөр инфляцитай буй энэ оны эхний түвшинтэй уялдуулан тооцоход цалингийн сангийн дундаж өсөлт 15 хувь байна.

Эдгээр нөхцлүүдээр тооцоо хийвэл энэ оны хувьд энэхүү хуулийн үйлчлэлд 270,000 иргэн хамрагдаж, тэдний цалин дунджаар 15%-иар нэмэгдэнэ гэсэн үр дүн гарч байна. Энэ нь аж ахуйн нэгжийн орлогын албан татвараас хөнгөлөгдөн дүнгийн дээд хэмжээгээр тооцоход 360 тэрбум хүртэлх төгрөгийн хөнгөлөлт эдлэх боломжтой байна.

Гэвч ажилчдын цалин нэмэгдснээр бүтээмж өсч, байгууллагуудын ашигт ажиллагаанд сайнаар нөлөөлнө. Иймээс цалингийн өсөлт нь эргээд аж ахуйн нэгж байгууллагуудын татвар ногдох орлогыг өсгөх тул татвар ногдох орлогыг нэмэгдүүлэх болно.